ANC gaan Mashaba, koerant aankla ná twietHerman Mashaba, oudburgemeester van Johannesburg en nou ook leier van The People’s Dialogue. (Foto: Twitter) Die ANC se provinsiale uitvoerende komitee in Gauteng gaan strafregtelike klagte teen Herman Mashaba en The Citizen aanhangig maak oor ŉ twiet van Mashaba en die koerant wat daaroor berig het. Mashaba het op 21 Julie ŉ video op sy Twitter-rekening geplaas en beweer die video is geneem tydens die begrafnis van Mapiti Matsena, ŉ ANC-LPW in Gauteng en voorsitter van die portefeuljekomitee vir gemeenskapsveiligheid. Matsena is die aand van 15 Julie in sy huis in Doornpoort doodgeskiet. Volgens die ANC wys die video egter beeldmateriaal van ANC-lede wat sing en dans tydens die ANC in Gauteng se provinsiale konferensie in 2018. Die ANC in Gauteng het Mashaba toe versoek om in die openbaar aan die ANC en die Matsena-familie om verskoning te vra vir sy verspreiding van fopnuus. Mashaba het dieselfde dag wat die video geplaas is, dit verwyder en gesê hy het opgetree met die inligting tot sy beskikking en dat dit ŉ eerlike fout was. “Dit is nou duidelik dat die leier van The People’s Dialogue ŉ man is sonder eer en integriteit,” het Bones Modise, woordvoerder van die ANC se provinsiale uitvoerende komitee in Gauteng, gesê. Mashaba het die video verwyder en gesê dit was ‘n eerlike fout. Foto: Skermskoot/Twitter “The Citizen het tot op datum ook nog nie in die openbaar om verskoning gevra vir feit dat hulle daaroor berig het sonder om die ANC geleentheid te gee om sy kant van die saak te stel nie.” Die strafregtelike aanklagte sal Woensdagmiddag by die Johannesburg-Sentraal-polisiestasie aanhangig gemaak word. Jacob Khawe, sekretaris van die ANC in Gauteng, het vroeër erg teen Mashaba uitgevaar oor die twiet en gesê dit het daartoe gelei dat mense onder die indruk is dat die ANC onverantwoordelik optree tydens die Covid-19-pandemie. “Hy het dit gedoen om die ANC uit te beeld as ŉ organisasie wat nie behoorlik ag slaan op die nasionale afsonderingsregulasies wat deur president Cyril Ramaphosa en die nasionale Covid-19-bevelsraad aangekondig is nie.” Die ANC in Gauteng het ook vroeër gesê hy sal ŉ amptelike klag by die persombudsman indien as The Citizen nie om verskoning vir die beriggewing vra nie.